八三姪借半山詩因以示之
作者：陳宓
朝代：宋

paragraphs: 我讀半山詩，瞠乎不可及。
風騷融老腹，取次有掇拾。
清放太白章，悲壯杜陵集。
爭雄而競秀，鼎峙高嶪岌。
譬將雲作錦，絢爛那得襲。
又如月長新，纖圿不可入。
山川謝佳麗，風雷怯呼吸。
想當下筆時，會見真宰泣。
惜哉有此奇，孔室未許入。
當時死翰死，顔孟庶并立。